በበዓሉ ወቅት የሚፈፀሙ የባዕድ አምልኮዎች ኢሬቻን ስለማይወክሉ ሊቆሙ ይገባል ተባለ
አዲስ አበባ፡- በኢሬቻ በዓል ወቅት የሚከናወኑ የባዕድ አምልኮዎች የኦሮሞን ባህል የማይወክሉ በመሆናቸው ሊቆሙ እንደሚገባ የአባገዳዎች ምክር ቤት አፈ ጉባኤ አቶ ጫላ ሶሪ ተናገሩ፡፡ የኢሬቻን በዓል በማስመልከት አፈ ጉባኤው በተለይ ለአዲስ ዘመን ጋዜጣ እንደተናገሩት፤ የኢሬቻ በዓል ሲከበር ባዕድ አምልኮ የሚመስሉ ኦሮሞ የማይፈፅማቸው ነገሮች ይከናወናሉ፡፡ በተለይ የኢሬቻ በዓል ሲቃረብ በግ በማረድ ጭንቅላቱን ውሃ ውስጥ መጣል፣ ጥቁር ዶሮዎችን እራስ ላይ በማዞር ውሃ ውስጥ መክተት፣ አረቄና ውስኪ ውሃ ውስጥ መጣል እና ሽቶ ማርከፍከፍ ተጠቃሽ ናቸው፡፡ እነዚህ ድርጊቶች ደግሞ የኢሬቻን በዓል ስለማይወክሉ ሊቆሙ ይገባል፡፡ ‹‹በእነዚህ ነገሮች ኦሮሞ ፈጣሪውን አይለምንም፤ ምስጋናም አያቀርብም›› የሚሉት አቶ ጫላ፣ እነዚህ ነገሮች ሰው ሰራሽ በመሆናቸው ምክንያት አይለመንባቸውም፤ ምስጋናም አይቀርብባቸውም ብለዋል፡፡ በዓሉ በሚከበርበት ወቅት ሁከት መፍጠር፣ መጣላት፣ መሰዳደብ እና የጦር መሳሪያ መያዝ እንደማይፈቀድ የጠቆሙት አቶ ጫላ በበዓሉ ላይ የሚያዙት የአባገዳ ዱላ፣ አለንጌ፣ ሲንቄ እና ጫጮ ናቸው ብለዋል፡፡ እንደ አቶ ጫላ ገለፃ፤ ኢሬቻ የኦሮሞ የማንነት መገለጫ፣ ታሪክ፣ ቋንቋ እና የባህል አጠቃሎ የያዘ ክብረ በዓል ነው፡፡ በእለቱም መዝሙር እየተዘመረ ከአባገዳ ጀምሮ ሁሉም የራሱን ነገር ይዞ ይወጣል፡፡ በኢሬቻ በዓል ኦሮሞ ለፈጣሪው ምስጋና፣ ልመና እንዲሁም አቤቱታ ያቀርባል፡፡ ምስጋናው ያለፈውን ክረምት ስላሳለፈ እና ከክረምት ወደ ብርሃን በሰላም ስላሸጋገረ ምስጋና ይገባል የሚል አንድምታ አለው፡፡ ልመና ደግሞ ፈጣሪ ለወደፊት ሰላም እንዲያደርግ ቀጣይ በጋ ወራትን በሰላም አሸጋግረን ብሎ ይለምናል፡፡ ሶስተኛው ደግሞ ለፈጣሪው አቤቱታ ማቅረብ ሲሆን አቤቱታው መጥፎ ነገር በህዝቡ ላይ ሲደርስ በተለይ የደም መፋሰስ ሲኖርና የተፈጥሮ ወይም ሰው ሰራሽ ችግሮች ሲፈጠሩ ህዝቡ ፈጣሪ መረጋጋት እንዲያመጣ አቤቱታ ያቀርባል፡፡ ሶስቱን ጉዳዮች ህዝቡ ለፈጣሪ ሲያቀርብ በእጁ ርጥብ ሳርና አደይ አበባ ይዞ ነው፡፡ የበዓሉ አከባበር በየጊዜው እያደገ መጥቷል ያሉት አፈጉባኤው የቱሪስት መስብህም እየሆነ ይገኛል ብለዋል፡፡ ኢሬቻ ኢትዮጵያን ከዓለም አገራት ጋር የሚያገናኝ በመሆኑም በአግባቡ መከበር አለበት ሲሉ አስተያየታቸውን ሰጥተዋል፡፡ በዓሉ በሚከበርበት ወቅት ፖለቲካዊ የሆኑ መልዕክቶች እና ባንዲራዎችን ይዞ መገኘት አስፈላጊ አለመሆኑን የተናገሩት አቶ ጫላ፤ የኢሬቻ በዓል የአንድነትና የሰላም ምልክት በመሆኑ በዓሉን የሚያከብሩ ሰዎች ከተከለከሉ ነገሮች እንዲቆጠቡና በዓሉ በሰላም እንዲጠናቀቅ ትብብር እንዲያደርጉ ጥሪ አቅርበዋል፡፡አዲስ ዘመን መስከረም 23/2012መርድ ክፍሉ 